CELEX: 52006PC0820
Language: ro
Date: 2007-01-24
Title: Propunere de directivă a Parlamentului european şi a Consiliului privind taxele de aeroport {SEC(2006) 1688} {SEC(2006) 1689}

COMISIA COMUNITĂŢILOR EUROPENE

                                       Bruxelles, 24.1.2007
                                       COM(2006) 820 final

                                       2007/0013 (COD)

                           Propunere de

     DIRECTIVĂ A PARLAMENTULUI EUROPEAN ŞI A CONSILIULUI

                     privind taxele de aeroport

                      (prezentată de Comisie)

                         {SEC(2006) 1688}
                         {SEC(2006) 1689}

RO                                                            RO
 ---pagebreak---                                           EXPUNERE DE MOTIVE

         1) CONTEXTUL PROPUNERII

     •    Contextul general

     În prezent, preţul infrastructurii aeroportuare este reglementat la nivel naţional pe baza unor
     sisteme care nu sunt întotdeauna justificate corespunzător şi furnizarea de informaţii poate fi
     astfel insuficientă. Utilizatorii nu sunt consultaţi în mod sistematic în toate aeroporturile din
     Uniunea Europeană anterior stabilirii taxelor sau înaintea modificării sistemului de taxare.
     Utilizatorii aeroportului nu sunt de obicei informaţi cu privire la investiţiile viitoare în cadrul
     aeroporturilor şi la necesitatea acestora.
     Transportatorii aerieni comunitari operează într-un mediu economic cu o structură ciclică, cu o
     concurenţă internaţională mărită şi sunt confruntaţi cu provocări externe precum crizele
     internaţionale în domeniul sănătăţii, preţurile fluctuante ale carburanţilor şi preocupările
     privind securitatea. Întregul lanţ de aprovizionare privind aviaţia trebuie să devină cât se poate
     de competitiv în scopul de a asigura competitivitatea continuă a întregii economii comunitare.
     Taxele de aeroport constituie o verigă importantă în acest lanţ atât timp cât reprezintă între 4%
     şi 8% din principalele cheltuieli de funcţionare1 ale transportatorilor aerieni comunitari.
     Majoritatea aeroporturilor comunitare sunt încă proprietate publică şi, ca urmare, autorităţile
     publice au interes să mărească profiturile din operaţiunile aeroportuare. Cu toate acestea,
     numărul aeroporturilor comunitare private este în creştere iar acţionarii sunt interesaţi de
     creşterea rentabilităţii şi pot astfel insista pe lângă autorităţile publice. Autorităţile publice sunt
     interesate să faciliteze creşterile taxelor la aeroporturile care sunt în fazele pregătitoare de
     privatizare, astfel încât să genereze venituri optime din vânzarea unui aeroport către investitori
     privaţi.
     Se face trimitere la politicile OIAC privind taxele pentru aeroporturi şi serviciile de navigaţie
     aeriană2. Recomandările respective recunosc necesitatea includerii în regulamentul economic
     al aeroporturilor a unor elemente precum nediscriminarea în aplicarea taxelor, asigurarea
     transparenţei şi consultării, precum şi stabilirea şi reexaminarea standardelor de calitate3.
     Prezenta propunere ia în considerare această orientare politică.

     •    Dispoziţii în vigoare în sfera de aplicare a propunerii

     Nu există dispoziţii în vigoare în sfera de aplicare a propunerii.

     •    Coerenţa cu politica în domeniul aviaţiei civile şi alte obiective ale Uniunii

     Cel de-al treilea pachet adoptat de Consiliu în 1922 a reprezentat etapa finală în procesul
     liberalizării accesului la piaţa transportului aerian. Iniţiative ulterioare au avut ca scop
     reglementarea şi liberalizarea activităţilor auxiliare precum furnizarea serviciilor de handling

     1
             Sursa: Asociaţia companiilor aeriene. Procentaj influenţat de alte cheltuieli de funcţionare precum
             preţul combustibilului de aviaţie. Transportatorii aerieni cu costuri reduse solicită un procentaj mai
             ridicat al taxelor aeroportuare din costurile lor totale.
     2
             Politicile OIAC privind taxele de aeroport şi serviciile de navigaţie aeriană, a 7-a ediţie – 2004.
     3
             Politicile OIAC privind taxele de aeroport şi serviciile de navigaţie aeriană, a 7-a ediţie – 2004,
             punctul 15.

RO                                                        2                                                           RO
 ---pagebreak---      la sol, alocarea sloturilor şi utilizarea sistemelor informatizate de rezervare. Comunitatea a
     adoptat, de asemenea, legislaţie în domeniul siguranţei şi securităţii aviaţiei şi a abordat
     chestiunea gestionării traficului aerian prin intermediul măsurilor legislative de creare a
     Cerului Unic.

     Prezenta propunere reprezintă o parte dintr-o iniţiativă mai largă care se concentrează pe
     aeroporturi şi care vizează promovarea eficienţei operaţiunilor aeroportuare şi utilizarea
     optimă a capacităţii limitate.

     Prezenta iniţiativă este conformă cu obiectivul principal al agendei de la Lisabona pentru UE,
     de a rămâne o economie competitivă vizând sectoarele dinamice.

         2) CONSULTAREA PĂRŢILOR INTERESATE ŞI EVALUAREA IMPACTULUI

     •    Consultarea părţilor interesate

     Metodele de consultare, principalele sectoare vizate şi profilul general al celor consultaţi

     În cadrul unei reuniuni care a avut loc la 7 aprilie 2006, Comisia a consultat toate părţile
     interesate din industria transportului aerian, cu privire la diverse posibilităţi de a elabora
     legislaţie comunitară privind taxele de aeroport.

     S-au stabilit, de asemenea, contacte bilaterale cu anumite părţi interesate în scopul unor
     schimburi de opinii ulterioare.

     Sinteza răspunsurilor primite şi modul în care au fost luate în considerare

     Transportatorii aerieni şi aeroporturile sunt conştienţi de necesitatea reglementării taxelor
     aeroportuare la nivelul UE dar ei au opinii diferite cu privire la modalitatea realizării acesteia.
     Transportatorii aerieni consideră că legislaţia este necesară pentru garantarea unei
     reglementări naţionale independente, că taxele de aeroport trebuie să fie conforme cu
     principiile OIAC şi să reflecte rentabilitatea şi că este necesară consultarea sistematică.
     Transportatorilor şi aeroporturilor cu costuri reduse li se pare mai puţin necesară o legislaţie
     comunitară o dată ce creşterea concurenţei din partea aeroporturilor secundare are efectul
     scăderii nivelurilor taxelor de aeroport.

     Prezenta iniţiativă vizează stabilirea unui echilibru între cele două poziţii principale descrise
     mai sus.

     •    Obţinerea şi utilizarea expertizei

     Domenii ştiinţifice/de expertiză pertinente

     Un studiu a fost realizat pentru a furniza o analiză cantitativă şi calitativă a impactului acestei
     iniţiative, în scopul de a evalua abordarea aleasă. Acest studiu a fost întocmit de către Ecorys.

     Metodologia utilizată

     Consultantul a efectuat o analiză calitativă a impacturilor opţiunilor propuse.

RO                                                   3                                                     RO
 ---pagebreak---      Principalele organizaţii/principalii experţi consultate/consultaţi

     Principalele organizaţii interesate au fost consultate, precum şi transportatorii aerieni
     individuali şi aeroporturile individuale din 18 state membre. Utilizatorii transporturilor şi
     consumatorii au fost, de asemenea, consultaţi prin intermediul asociaţiilor lor.

     Sinteza opiniilor primite şi utilizate

     Nu a fost menţionată existenţa unor riscuri potenţiale grave cu consecinţe ireversibile.

     Principalele concluzii au fost că, din cele patru opţiuni preconizate identificate ca bază pentru
     studiu, punerea în aplicare a unui cadru general conţinând principii generale (şi anume
     opţiunea 3) are cele mai mari şanse de succes şi de realizare a unei schimbări pozitive în
     modalitatea de stabilire a taxelor aeroportuare şi în relaţia dintre aeroporturi şi transportatorii
     aerieni.

     Mijloace utilizate pentru ca opiniile experţilor să fie accesibile publicului

     Sinteza studiului întocmit de Ecorys a fost publicată pe site-ul Internet4 al Direcţiei Generale
     Energie şi Transport.

     •    Evaluarea impactului

     Comisia a efectuat o evaluare a impactului5.

     Opţiunile care au fost luate în considerare sunt menţionate mai jos. Prima opţiune de tipul
     „nicio acţiune UE” a fost utilizată ca referinţă cu care au fost comparate celelalte scenarii.

     A doua opţiune era reprezentată de scenariul în care actorii industriei aeronautice dezvoltă şi
     adoptă în mod voluntar măsuri extinse de autoreglementare la nivelul UE pentru a rezolva
     dificultăţile ambelor părţi, şi anume transportatorii aerieni şi aeroporturile, survenite datorită
     lipsei unui acord şi a unei înţelegeri comune între părţi asupra modului în care principalele
     divergenţe să fie cel mai bine abordate.

     Opţiunea a treia era un act comunitar de stabilire a unui cadru general prin care se prevede că
     modul în care taxele de aeroport sunt stabilite la nivel naţional trebuie să reflecte un număr de
     principii comune la care operatorii aeroportuari trebuie să adere.

     Ultima opţiune se referă la introducerea unui cadru legal în UE care să prevadă stabilirea şi
     perceperea taxelor aeroportuare pe baza unui sistem de reglementare care să fie aplicat în mod
     uniform pe teritoriul UE, stabilind ca o metodă unică de calcul să fie determinată.

     4
             http://ec.europa.eu/transport/air_portal/index_en.htm
     5
             SEC(2006) 1688.

RO                                                         4                                               RO
 ---pagebreak---          3) ELEMENTE JURIDICE ALE PROPUNERII

     •    Sinteza acţiunii propuse

     Propunerea defineşte un număr de principii de bază care trebuie respectate de către operatorii
     aeroporturilor în momentul stabilirii taxelor lor aeroportuare.

     Nediscriminarea:

     Sistemele de taxare nu trebuie să discrimineze între transportatori şi pasageri. Mai mult decât
     atât, diferenţele de tratament trebuie să fie legate de costurile reale ale instalaţiilor şi ale
     serviciilor furnizate.

     Consultare şi cale de atac:

     Organismul de gestionare a aeroportului şi transportatorii aerieni care deservesc aeroportul sau
     organizaţiile reprezentative ale acestora trebuie să iniţieze un dialog cu privire la sistemul de
     taxare aplicabil în cazul unui aeroport, nu doar atunci când acest sistem este modificat dar şi
     atunci când nivelurile taxelor respective sunt stabilite. Scopul acestei condiţii este ca cele două
     părţi să aibă un schimb de opinii, în mod regulat, privind nivelurile taxelor precum şi toţi
     factorii şi normele de reglementare care influenţează stabilirea acestora.

     Transparenţă:

     Directiva propusă nu conţine dispoziţii privind metodele de calculare a taxelor care ar trebui să
     fie aplicate în fiecare stat membru. Comisia recunoaşte ampla diversitate a normelor
     reglementării aeroportuare existente în diverse state membre dar o cantitate rezonabilă de
     informaţii trebuie furnizată de operator către transportatorii aerieni astfel încât procesul de
     consultare între aeroporturi şi transportatorii aerieni să devină eficient. În acest scop, directiva
     stabileşte ce tip de informaţii trebuie furnizate în mod periodic de către organismul de
     gestionare a aeroportului.

     Transportatorii aerieni trebuie, la rândul lor, să furnizeze informaţii referitoare la previziunile
     lor privind fluxul de trafic, utilizarea prevăzută a flotei şi cerinţele lor specifice, prezente şi
     viitoare, la aeroport, astfel încât să permită organismului de gestionare a aeroportului să
     utilizeze capitalul şi capacitatea sa într-un mod optim.

     Standarde de calitate:

     Calitatea inferioară a operaţiunilor aeriene şi a serviciilor aeroportuare afectează eficienţa
     sistemului aeroportuar, în special operaţiunile de plecare şi transfer. Întârzierile la îmbarcare şi
     riscul ce derivă din pierderea sloturilor sunt, în special la orele de vârf, consecinţe deosebit de
     grave. Ambele părţi implicate au, aşadar, interes să ajungă la un acord care ar putea garanta
     calitatea serviciului într-un aeroport. Ar trebui să se acorde posibilitatea fiecărei părţi de a
     solicita intervenţia unei autorităţi independente de reglementare în cazul în care nu se ajunge
     la un acord.

     Diferenţierea taxelor:

     Taxele sunt stabilite pe baza unor criterii fixe. Această situaţie este diferită pentru taxa
     pasagerilor care are legătură cu utilizarea terminalului. Într-un aeroport, un terminal poate

RO                                                   5                                                      RO
 ---pagebreak---      diferi de un altul şi, ca urmare, nivelul şi calitatea serviciului oferit în diferite terminale pot să
     nu fie identice: diferenţa calităţii, vârsta şi gradul degradării unui terminal în sine pot fi, de
     asemenea, sursa unor diferenţe între anumite niveluri ale taxelor pasagerilor care trebuie
     plătite de utilizatorii aeroportului într-un singur aeroport.

     Este necesar să se garanteze că, în principiu, toţi transportatorii aerieni care doresc să aibă
     acces la terminal sau la servicii cu costuri şi calitatea mai reduse, vor avea acces pe o bază
     nediscriminatorie.

     Taxe de securitate:

     Protecţia pasagerilor şi a mărfurilor împotriva actelor de intervenţie ilegală comise împotriva
     transportului aerian a fost îmbunătăţită prin Regulamentul (CE) nr. 2320/20026 de instituire a
     unor norme comune în domeniul siguranţei aviaţiei şi o serie de regulamente de punere în
     aplicare care au stabilit mai multe măsuri specifice de aplicare a unor standarde de bază
     comune. Finanţarea măsurilor de securitate nu este prevăzută de această legislaţie.

     Patru mecanisme principale sunt în prezent utilizate pentru a finanţa activităţile securităţii
     aviaţiei pe teritoriul Europei: finanţare prin (1) taxele privind securitatea aviaţiei,
     (2) suprataxele sau redevenţele de securitate, (3) taxele privind securitatea aeroportuară şi,
     într-o măsură mai mică, (4) ajutoarele şi subvenţiile de stat. Deoarece anumite aeroporturi
     comunitare percep taxe pentru serviciile de securitate, acest subiect ar trebui inclus în cadrul
     acestei directive, în special pentru că diferenţele semnificative în modul în care cheltuielile de
     securitate sunt transferate sau nu către utilizatorii aeroporturilor, între un aeroport şi altul, pot
     avea un efect de denaturare asupra concurenţei.

     Autoritate de reglementare:

     Un proiect de directivă care să conţină principii ce trebuie respectate de partenerii principali în
     industria transportului aerian, şi anume aeroporturile şi transportatorii aerieni, care au interese
     divergente, trebuie să fie aplicat şi respectat în mod corespunzător la nivelul statelor membre.
     O autoritate care urmează să fie instituită în fiecare stat membru, cu sarcina de a garanta
     corecta aplicare a directivei, va constitui o garanţie corespunzătoare că dispoziţiile acesteia
     sunt respectate.

     •    Temeiul legal

     Proiectul de directivă se bazează pe articolul 80 alineatul (2) din Tratatul de instituire a
     Comunităţii Europene.

     •    Principiul subsidiarităţii

     Principiul subsidiarităţii se aplică în măsura în care propunerea nu intră în competenţa
     exclusivă a Comunităţii.

     Obiectivele propunerii nu pot fi îndeplinite suficient de statele membre datorită motivului
     (motivelor) care urmează.

     6
             JO L 355 din 30.12.2002.

RO                                                    6                                                       RO
 ---pagebreak---      Obiectivele propunerii nu pot fi îndeplinite suficient de fiecare stat membru, în mod
     individual, deoarece sistemele de taxe de aeroport şi stabilirea taxelor aeroportuare în fiecare
     aeroport nu sunt reglementate în mod uniform pe teritoriul UE. Sisteme divergente de taxare
     continuă să existe în statele membre. Această situaţie împiedică existenţa unor condiţii de
     concurenţă echitabilă atât pentru aeroporturi, cât şi pentru transportatorii aerieni.

     Acţiunea comunitară va realiza mai bine obiectivele propunerii datorită motivelor următoare:

     Aplicarea unui set comun de reguli de bază în întreaga UE cu privire la taxele de aeroport va
     asigura o situaţie echitabilă între partenerii din domeniul aviaţiei în cadrul definirii
     parametrilor de utilizare a infrastructurii aeroportuare.

     În statele membre există sisteme divergente de taxare. Nu toate sistemele includ principii
     fundamentale care sunt aplicate în mod uniform în momentul în care taxele de aeroport sunt
     stabilite şi metoda de bază pentru calcularea acestora este elaborată. Directiva propusă va
     realiza această aplicare.

     Propunerea se limitează la definirea unor reguli minime care trebuie respectate atunci când
     statele membre şi/sau operatorii aeroportuari stabilesc nivelurile taxelor aeroportuare.
     Directiva propusă nu impune un anumit sistem de taxare. Statele membre au libertate de
     acţiune în ceea ce priveşte definirea unui asemenea sistem.

     Aşadar, propunerea este conformă cu principiul subsidiarităţii.

     •    Principiul proporţionalităţii

     Propunerea respectă principiul proporţionalităţii din următoarele motive:

     Directiva propusă lasă domeniul de aplicare al cadrului de bază privind taxele de aeroport,
     care urmează a fi instituit la nivel naţional, neschimbat şi păstrează flexibilitatea pentru
     aeroporturi de a-şi stabili taxele. Directiva garantează că utilizatorii aeroporturilor vor obţine o
     justificare mult mai vizibilă a taxelor.

     Sarcina administrativă a statelor membre şi a autorităţilor regionale care sunt angajate în
     procesul stabilirii cadrului de reglementare va fi limitată, în măsura în care acestea vor trebui
     să alinieze legislaţia existentă la directivă atât timp cât legislaţia respectivă nu este în
     conformitate cu principiile de bază prevăzute în directivă.

     •    Alegerea instrumentelor

     Instrumente propuse: directiva.

     Alte mijloace nu ar fi adecvate din următorul (următoarele) motiv(e).

     O directivă este mijlocul cel mai adecvat pentru a reglementa taxele de aeroport deoarece
     aceasta va stabili principii clare, dar de bază, privind taxele de aeroport, care trebuie respectate
     de administratorii aeroporturilor în momentul aplicării şi perceperii taxelor. Transpunerea
     directivei în dreptul naţional al fiecărui stat membru va permite acestuia din urmă să ia în
     considerare, în legislaţia sa naţională, situaţia specifică privitoare la aeroporturi în acel stat
     membru, cu condiţia ca dispoziţiile directivei să fie aplicate în întregime.

RO                                                   7                                                      RO
 ---pagebreak---          4) INCIDENŢĂ BUGETARĂ

     Propunerea nu are nicio incidenţă asupra bugetului comunitar.

         5) INFORMAŢII SUPLIMENTARE

     •    Tabel de corespondenţă

     Se solicită statelor membre să comunice Comisiei textul dispoziţiilor naţionale de transpunere
     a directivei precum şi un tabel de corespondenţă între aceste dispoziţii şi prezenta directivă.

     •    Spaţiul Economic European

     Actul propus ţine de domeniul SEE şi, prin urmare, ar trebui extins la SEE.

RO                                                 8                                                   RO
 ---pagebreak---                                                            2007/0013 (COD)

                                             Propunere de

                 DIRECTIVĂ A PARLAMENTULUI EUROPEAN ŞI A CONSILIULUI

                                      privind taxele de aeroport

                                    (Text cu relevanţă pentru SEE)

     PARLAMENTUL EUROPEAN ŞI CONSILIUL UNIUNII EUROPENE,

     având în vedere Tratatul de instituire a Comunităţii Europene, în special articolul 80
     alineatul (2),
     având în vedere propunerea Comisiei7,
     având în vedere avizul Comitetului Economic şi Social European8,

     având în vedere avizul Comitetului Regiunilor9,

     hotărând în conformitate cu procedura prevăzută la articolul 251 din tratat10,

     Întrucât:

     (1)    Principala sarcină şi activitate comercială a aeroporturilor este să asigure manipularea
            aeronavelor, de la aterizare şi până la decolare, precum şi a pasagerilor şi a mărfurilor,
            pentru a permite transportatorilor aerieni să-şi ofere serviciile de transport aerian. În
            acest scop, aeroporturile oferă anumite instalaţii şi servicii privind operaţiunile
            aeronavei şi operaţiunile privind pasagerii şi mărfurile, ale căror costuri le acoperă
            prin perceperea taxelor de aeroport.

     (2)    Este necesar să se stabilească un cadru comun de reglementare a elementelor esenţiale
            ale taxelor aeroportuare precum şi a modalităţii de stabilire a acestora, deoarece, în
            absenţa acestui cadru, este posibil ca cerinţele de bază între organele de gestionare
            aeroportuară şi utilizatorii aeroporturilor să nu fie respectate.

     (3)    Prezenta directivă se aplică aeroporturilor situate pe teritoriul comunitar care sunt
            superioare unei dimensiuni minime, deoarece gestionarea şi finanţarea aeroporturilor
            mici nu necesită aplicarea unui cadru comunitar.

     (4)    Perceperea taxelor pentru prestările de servicii de navigaţie aeriană şi de handling la
            sol a constituit deja obiectul Regulamentului (CE) nr. 1794/2006 al Comisiei din

     7
            JO C, p
     8
            JO C, p
     9
            JO C, p
     10
            JO C, p

RO                                                  9                                                    RO
 ---pagebreak---             6 decembrie 2006 şi respectiv al Directivei nr. 96/67/CE a Consiliului din
            15 octombrie 1996.

     (5)    Taxele de aeroport trebuie să fie nediscriminatorii. Este necesară punerea în aplicare a
            unei proceduri obligatorii pentru o consultare periodică între organele de gestionare
            aeroportuară şi utilizatorii aerieni, oferind posibilitatea fiecărei părţi de a recurge la o
            autoritate independentă de reglementare în cazul în care o decizie privind taxele de
            aeroport sau modificarea sistemului de taxare este contestată de utilizatorii
            aeroporturilor.

     (6)    O autoritate independentă de reglementare trebuie instituită în fiecare stat membru în
            scopul asigurării imparţialităţii deciziilor acesteia precum şi a aplicării
            corespunzătoare şi eficiente a prezentei directive. Autoritatea trebuie să fie în posesia
            tuturor resurselor necesare în ceea ce priveşte personalul, expertiza precum şi
            mijloacele financiare pentru îndeplinirea sarcinilor sale.

     (7)    Este foarte important pentru utilizatorii aeroporturilor să fie informaţi de către
            organele de gestionare a aeroportului despre cum şi pe ce bază sunt calculate taxele de
            aeroport. O asemenea transparenţă este destinată să ofere transportatorilor aerieni o
            imagine de ansamblu asupra costurilor suportate de aeroport şi asupra productivităţii
            investiţiilor aeroportuare. Pentru a permite unui organism de gestionare a aeroportului
            să evalueze corect condiţiile privind viitoarele investiţii, utilizatorii aeroportului
            trebuie să comunice toate previziunile operaţionale, proiectele de dezvoltare precum şi
            cererile specifice şi propunerile organismului de gestionare a aeroportului, în timp util.

     (8)    Aeroporturile trebuie să informeze utilizatorii aeroporturilor cu privire la proiectele
            majore de infrastructură deoarece acestea au un impact semnificativ asupra nivelului
            taxelor de aeroport. Aceste informaţii trebuie să fie furnizate pentru a permite o
            posibilă monitorizare a costurilor de infrastructură şi pentru a se asigura că aeroportul
            în cauză furnizează instalaţii având un raport optim cost/eficacitate.

     (9)    Datorită apariţiei transportatorilor aerieni care prestează servicii aeriene la preţuri
            mici, ar trebui să se permită aeroporturilor deservite de aceşti transportatori să aplice
            taxe corespunzătoare infrastructurii şi/sau nivelului serviciilor furnizate, dat fiind că
            transportatorii aerieni au un interes legitim să solicite aeroportului servicii care să
            corespundă raportului preţ/calitate. Cu toate acestea, accesul către acest nivel redus de
            infrastructură sau de servicii trebuie să fie deschis tuturor transportatorilor care doresc
            să beneficieze de acestea, fără discriminare. În cazul în care cererea depăşeşte oferta,
            accesul trebuie determinat pe baza unor criterii obiective şi nediscriminatorii care
            urmează să fie elaborate de administratorul aeroportului.

     (10)   Datorită faptului că metodele de stabilire şi de percepere a sumelor datorate pentru
            acoperirea costurilor de securitate diferă pe teritoriul comunitar, este necesară
            armonizarea regimului de aplicare a costurilor de securitate în aeroporturile
            comunitare, care se reflectă în taxele de aeroport. În aceste aeroporturi taxa trebuie să
            corespundă costului de asigurare a securităţii, luând în considerare eventualele
            finanţări publice ale costurilor de securitate.

     (11)   Utilizatorii aeroporturilor trebuie să beneficieze de un nivel minim de servicii în
            schimbul taxelor plătite. În acest scop, nivelul serviciului trebuie să facă obiectul unui

RO                                                  10                                                     RO
 ---pagebreak---             acord între organul de gestionare a aeroportului şi asociaţia (asociaţiile) care
            reprezintă utilizatorii aeroportului, care să fie încheiat în mod periodic.

     (12)   Prezenta directivă nu aduce atingere aplicării dispoziţiilor tratatului, în special
            articolele 81-89 din tratat.

     (13)   De vreme ce obiectivele acţiunii întreprinse nu pot fi realizate în măsură suficientă de
            către statele membre pentru că sistemele taxelor de aeroport nu pot fi instituite la
            nivelul lor, în mod uniform pe teritoriul Comunităţii şi, prin urmare, datorită întinderii
            şi efectelor acţiunii ele se pot realiza mai bine la nivel comunitar, Comisia poate
            adopta măsuri, în conformitate cu principiul subsidiarităţii astfel cum este stabilit la
            articolul 5 din tratat. În conformitate cu principiul proporţionalităţii prevăzut la acelaşi
            articol, prezenta directivă nu depăşeşte ceea ce este necesar pentru atingerea acestor
            obiective.

     ADOPTĂ PREZENTA DIRECTIVĂ:

                                                  Articolul 1

                                                   Obiectul

     1.      Prezenta directivă stabileşte principii comune pentru perceperea taxelor aeroportuare
             în aeroporturile comunitare.

     2.      Prezenta directivă se aplică oricărui aeroport situat pe un teritoriu care face obiectul
             dispoziţiilor tratatului şi este deschis traficului comercial, al cărui trafic anual
             depăşeşte 1 milion de pasageri sau 25 000 de tone de marfă.

             Prezenta directivă nu se aplică taxelor percepute pentru remunerarea serviciilor de
             navigaţie aeriană în timpul zborului şi de terminal în conformitate cu Regulamentul
             (CE) nr. 1794/2006 al Comisiei11 de instituire a unui sistem comun de taxare pentru
             serviciile de navigaţie aeriană, sau taxelor percepute pentru remunerarea serviciilor
             de handling la sol prevăzute în anexa la Directiva 96/67/CE a Consiliului privind
             accesul la piaţa de servicii de handling la sol în aeroporturile comunitare12.

             Prezenta directivă nu aduce atingere dreptului fiecărui stat membru de a aplica
             măsuri de reglementare suplimentare care să nu fie incompatibile cu prezenta
             directivă sau cu alte dispoziţii pertinente ale dreptului comunitar în ceea ce priveşte
             organismul de gestionare a aeroportului instituit pe teritoriul acestuia. Aceasta poate
             include în special aprobarea sistemelor de taxare şi/sau a nivelului taxelor pe baza
             dreptului concurenţei.

     11
            Regulamentul (CE) 1794/2006 al Comisiei din 6 decembrie 2006, JO L 341, 7.12.2006.
     12
            Directiva 96/67/CE a Consiliului din 15 octombrie 1996 – JO L 272 din 25.10.1996.

RO                                                     11                                                  RO
 ---pagebreak---                                                 Articolul 2

                                                 Definiţii

     În sensul prezentei directive

            (a)     „aeroport” înseamnă o suprafaţă de teren special amenajată pentru aterizarea,
                    decolarea şi manevrele aeronavei, inclusiv instalaţiile auxiliare pe care aceste
                    operaţiuni le implică pentru cerinţele traficului şi serviciilor aeriene, inclusiv
                    instalaţiile necesare pentru a asista serviciile aeriene comerciale;

            (b)     „organism de gestionare a aeroportului” înseamnă un organism care,
                    concomitent cu alte activităţi sau nu, după caz, are ca obiectiv, conform
                    legislaţiei sau normelor naţionale, administrarea şi gestionarea infrastructurilor
                    aeroportuare, precum şi coordonarea şi controlul activităţilor diferiţilor
                    operatori prezenţi în aeroporturile în cauză;

            (c)     „utilizator al aeroportului” înseamnă orice persoană fizică sau juridică
                    responsabilă pentru transportul pe calea aerului a pasagerilor, corespondenţei
                    şi/sau mărfurilor, de la sau la aeroportul în cauză;

            (d)     „taxă de aeroport” înseamnă o taxă percepută în beneficiul organismului de
                    gestionare a aeroportului şi plătită de utilizatorii aeroportului şi/sau pasagerii
                    aerieni în vederea recuperării în totalitate sau în parte a costurilor instalaţiilor
                    şi serviciilor care sunt furnizate în exclusivitate de organismul de gestionare a
                    aeroportului şi care au legătură cu aterizarea, decolarea, instalaţiile de balizaj
                    staţionarea aeronavei, transbordarea pasagerilor şi manipularea bagajelor;

            (e)     „taxă de securitate” înseamnă o taxă destinată, în mod specific, să acopere în
                    totalitate sau în parte costul măsurilor de securitate în scopul protejării aviaţiei
                    civile împotriva actelor de intervenţie ilegală.

                                                Articolul 3

                                             Nediscriminare

     Statele membre asigură că taxele de aeroport nu discriminează utilizatorii aeroporturilor sau
     pasagerii aerieni.

                                                Articolul 4

                                       Consultare şi cale de atac

     1.       Statele membre asigură faptul că la fiecare aeroport este stabilită o procedură
              obligatorie şi periodică de consultare între organismul de gestionare a aeroportului şi
              utilizatorii aeroportului sau reprezentanţii utilizatorilor aeroportului, în ceea ce
              priveşte funcţionarea sistemului de taxe de aeroport şi nivelul acestor taxe. Aceste
              consultări se organizează cel puţin o dată pe an.

RO                                                  12                                                     RO
 ---pagebreak---      2.    Statele membre asigură că, atunci când este posibil, se vor efectua modificări ale
           sistemului de taxe de aeroport sau ale nivelului taxelor, în acord cu organismul de
           gestionare a aeroportului şi cu utilizatorii aeroportului. În acest scop, organismul de
           gestionare a aeroportului prezintă eventualele propuneri de modificare a sistemului
           de taxe de aeroport sau a nivelului acestora utilizatorilor aeroportului în termen de
           cel puţin 4 luni înainte de intrarea în vigoare a acestora, însoţite de motivele
           schimbărilor propuse. La cererea oricărui utilizator al aeroportului, organismul de
           gestionare a aeroportului organizează consultări privind modificările propuse cu
           utilizatorii aeroportului şi ia în considerare opiniile acestora înainte de luarea unei
           decizii finale. Organismul de gestionare a aeroportului publică decizia sa finală cel
           mai târziu cu 2 luni înainte de intrarea în vigoare a acesteia. Organismul de
           gestionare a aeroportului îşi justifică decizia cu privire la opiniile utilizatorilor
           aeroportului în cazul în care nu se ajunge la niciun acord, privind modificările
           propuse, între organismul de gestionare a aeroportului şi utilizatorii aeroportului.

     3.    Statele membre se asigură că, în cazul unui dezacord referitor la o decizie privind
           taxele de aeroport, fiecare parte poate solicita intervenţia autorităţii independente de
           reglementare care examinează justificările acestei modificări a sistemului de taxe de
           aeroport sau a nivelului taxelor aeroportuare.

                                              Articolul 5

                                            Transparenţă

     1.    Statele membre se asigură că organismul de gestionare a aeroportului furnizează
           fiecărui utilizator al aeroportului, reprezentanţilor sau asociaţiilor utilizatorilor
           aeroporturilor, o dată pe an, informaţii cu privire la componentele care reprezintă
           baza determinării nivelului tuturor taxelor percepute în aeroport. Aceste informaţii
           trebuie să includă cel puţin următoarele:

     (a)   o listă a diferitelor servicii şi infrastructuri puse la dispoziţie în schimbul taxei
           percepute;

     (b)   metoda de calculare a taxelor;

     (c)   structura globală a costurilor aeroportului;

     (d)   veniturile şi cheltuielile fiecărei categorii de taxe percepute la aeroport;

     (e)   numărul total al personalului afectat serviciilor care determină perceperea taxelor;

     (f)   previziuni ale situaţiei în aeroport cu privire la taxe, creşterea traficului şi
           eventualele investiţii propuse;

     (g)   utilizarea actuală a infrastructurii aeroportuare şi a echipamentului pe o anumită
           perioadă de timp;

     (h)   productivitatea investiţiilor în privinţa efectelor acestora asupra capacităţii
           aeroportului şi calităţii serviciilor furnizate.

RO                                                13                                                  RO
 ---pagebreak---      2.      Statele membre se asigură că utilizatorii aeroporturilor trimit informaţii organismului
             de gestionare în mod periodic, în special cu privire la:

     (a)     previziunile în ceea ce priveşte traficul;

     (b)     previziuni cu privire la compoziţia şi utilizarea preconizată a flotei acestora;

     (c)     proiectele lor de dezvoltare la aeroportul în cauză;

     (d)     cerinţele lor privind aeroportul în cauză.

     3.      Informaţiile furnizate pe baza acestui articol sunt considerate confidenţiale şi tratate
             în consecinţă.

                                               Articolul 6

                                           Infrastructuri noi

     Statele membre se asigură că organismul de gestionare a aeroportului organizează consultări
     cu utilizatorii aeroportului înainte de finalizarea planurilor privind proiecte pentru
     infrastructuri noi.

                                               Articolul 7

                                         Standarde de calitate

     1.      În vederea asigurării bunei funcţionări a operaţiunilor aeroportuare, statele membre
             garantează că organismul de gestionare a aeroportului şi asociaţia sau asociaţiile
             reprezentând utilizatorii aeroportului în aeroport participă la negocieri în vederea
             încheierii unui acord privind nivelul serviciilor în ceea ce priveşte calitatea
             serviciilor furnizate în terminalul aeroportului sau în terminalele acestuia, exactitatea
             şi oportunitatea informaţiilor furnizate de utilizatorii aeroportului referitor la
             operaţiunile planificate prevăzute la articolul 5 alineatul (2), pentru a permite
             aeroportului să-şi îndeplinească obligaţiile proprii. Acest acord trebuie încheiat cel
             puţin o dată la doi ani şi comunicat autorităţii independente de reglementare din
             fiecare stat membru.

     2.      Statele membre se asigură că, în cazul în care nu se ajunge la niciun acord cu privire
             la nivelurile serviciilor, fiecare parte are posibilitatea de a solicita intervenţia
             autorităţii independente de reglementare.

                                               Articolul 8

                                         Diferenţierea taxelor

     1.      Statele membre iau măsurile necesare pentru a permite organismului de gestionare a
             aeroportului să diferenţieze calitatea şi caracteristicile anumitor servicii aeroportuare,
             terminal sau părţi din terminale, în scopul de a furniza servicii specifice sau să pună
             la dispoziţie un anumit terminal sau parte dintr-un terminal cu o destinaţie specifică.

RO                                                  14                                                    RO
 ---pagebreak---              Nivelul taxelor aeroportuare poate fi diferenţiat conform calităţii şi caracteristicilor
             acestor servicii.

     2.      Statele membre se asigură că orice utilizator al aeroportului care doreşte să utilizeze
             servicii specifice sau un terminal sau parte dintr-un terminal cu o destinaţie specifică,
             trebuie să aibă acces la aceste servicii, terminal sau parte dintr-un terminal.

             În cazul în care mai mulţi utilizatori doresc să aibă acces la serviciile specifice şi/sau
             un terminal sau parte dintr-un terminal, atunci este posibil, datorită constrângerilor
             capacităţii, ca accesul să fie determinat pe baza unor criterii relevante, obiective,
             transparente şi nediscriminatorii.

                                                Articolul 9

                                           Taxe de securitate

     Taxele de securitate sunt utilizate în mod exclusiv pentru acoperirea costurilor de securitate.
     Aceste costuri sunt determinate prin utilizarea principiilor de contabilitate şi de evaluare
     acceptate în mod general în fiecare dintre statele membre. Cu toate acestea, statele membre se
     asigură că se iau în considerare, în special:

     –       costul finanţării instalaţiilor şi echipamentelor amenajate pentru operaţiunile de
             securitate, inclusiv amortizarea adecvată a valorii acestor echipamente şi instalaţii;

     –       cheltuielile pentru personalul de securitate şi operaţiunile de securitate;

     –       ajutoarele şi subvenţiile acordate de autorităţi în scopul asigurării securităţii.

                                               Articolul 10

                             Autoritatea independentă de reglementare

     1.      Statele membre numesc sau instituie un organism independent în calitate de
             autoritate independentă naţională de reglementare, în vederea asigurării aplicării
             corecte a măsurilor luate în conformitate cu prezenta directivă şi asumării atribuţiilor
             primite conform articolelor 4 şi 7. Acest organism poate fi aceeaşi autoritate căreia
             statul membru i-a atribuit sarcina punerii în aplicare a măsurilor de reglementare
             suplimentare prevăzute la articolul 1 alineatul (2), inclusiv aprobarea sistemului de
             taxare şi/sau nivelul taxelor, cu condiţia îndeplinirii cerinţelor prevăzute la
             alineatul (2).

     2.      Statele membre garantează independenţa autorităţii independente de reglementare
             asigurând că este, din punct de vedere juridic, distinctă şi, din punct de vedere
             funcţional, independentă de orice organism de gestionare a aeroportului şi
             transportator aerian. Statele membre care deţin proprietatea sau controlul
             aeroporturilor, organismelor de gestiune a aeroportului sau al transportatorilor
             aerieni asigură separarea structurală efectivă a funcţiei de reglementare de activităţile
             asociate proprietăţii sau controlului. Statele membre se asigură că autoritatea

RO                                                  15                                                    RO
 ---pagebreak---           independentă de reglementare îşi exercită competenţele în mod imparţial şi
          transparent.

     3.   Statele membre trebuie să comunice Comisiei denumirea şi adresa autorităţii
          independente de reglementare, atribuţiile primite şi responsabilităţile, precum şi
          măsurile luate pentru a garanta conformitatea cu alineatul (2).

     4.   Ori de câte ori un organism de gestionare a aeroportului sau un utilizator al
          aeroportului are o plângere cu privire la orice aspect legat de domeniul de aplicare al
          acestei directive, poate adresa plângerea autorităţii independente de reglementare
          care, acţionând ca o autoritate de soluţionare a litigiului, va lua o decizie în termen
          de două luni de la primirea plângerii. Autoritatea independentă de reglementare are
          dreptul de a solicita părţilor informaţiile necesare în vederea luării deciziei. Deciziile
          autorităţii de reglementare sunt obligatorii.

     5.   Autoritatea independentă de reglementare publică un raport anual privind activităţile
          sale.

                                            Articolul 11

                                       Raport şi revizuire

     1.   Comisia prezintă un raport Parlamentului European şi Consiliului privind aplicarea
          acestei directive în termen de cel mult 4 ani de la data intrării sale în vigoare, precum
          şi, atunci când este cazul, orice propunere corespunzătoare.

     2.   Statele membre şi Comisia cooperează la punerea în aplicare a prezentei directive, în
          special în ceea ce priveşte culegerea informaţiilor pentru raportul menţionat la
          alineatul (1).

                                            Articolul 12

                                        Punere în aplicare

     1.   Statele membre pun în aplicare actele cu putere de lege şi actele administrative
          necesare pentru a se conforma prezentei directive în termen de cel târziu 18 luni de la
          data publicării sale în Jurnalul Oficial al Comunităţilor Europene. Statele membre
          informează de îndată Comisia cu privire la aceasta.

          La adoptarea de către statele membre a acestor dispoziţii, acestea includ o trimitere
          la prezenta directivă sau sunt însoţite de o asemenea trimitere în momentul publicării
          lor oficiale.

     2.   Statele membre comunică către Comisie textul principalelor dispoziţii de drept intern
          pe care le adoptă în domeniul reglementat de prezenta directivă.

RO                                               16                                                    RO
 ---pagebreak---                                              Articolul 13

                                         Intrarea în vigoare

     Prezenta directivă intră în vigoare în ziua următoare publicării în Jurnalul Oficial al
     Comunităţilor Europene.

     Prezenta directivă se adresează statelor membre.

     Adoptată la Bruxelles,

     Pentru Parlamentul European                Pentru Consiliu
     Preşedintele                               Preşedintele

RO                                                17                                           RO